# Lausunto selvityksestä sosiaali- ja terveysalan järjestöjen avustustoiminnan edellytyksistä ja linjauksista

Viite: VN/1463/2025

Vammaisten henkilöiden oikeuksien neuvottelukunta VANE on YK:n vammaisten henkilöiden oikeuksien yleissopimuksen *(SopS 27/2016; vammaisyleissopimus)* kansallinen koordinaatiomekanismi. Sen tehtävänä on edistää yleissopimuksen kansallista täytäntöönpanoa ja vammaisten henkilöiden oikeuksien huomioon ottamista kaikkien hallinnonalojen toiminnassa. VANE lausuu asiasta vammaisyleissopimuksen velvoitteiden näkökulmasta.

Vammaisyleissopimuksen tarkoituksena on edistää, suojella ja taata vammaisille henkilöille täysimääräisesti ja yhdenvertaisesti ihmisoikeudet ja perusvapaudet. Vammaisyleissopimus on Suomessa voimassa lakina.

**Vammaisjärjestöjen toiminnan turvaaminen riittävällä rahoituksella on keskeinen edellytys vammaisten henkilöiden osallisuuden turvaamiseksi, mutta vammaisjärjestöjen rooli on keskeinen myös muiden vammaisten henkilöiden oikeuksien edistämisessä eri elämänaloilla.**

Riittävästi resursoidut ja toimivat vammaisjärjestöt tukevat vammaisten henkilöiden osallisuutta, vaikutusmahdollisuuksia, vertaistuen organisointia ja hyvinvointia usein eri tavoin. Vammaisjärjestöjen toiminnalla on erittäin suuri merkitys vammaisten henkilöiden oikeuksien ja osallisuuden toteutumiselle. Järjestöjen toiminta täydentää julkisen palvelujärjestelmän toimintaa ja monin tavoin tukee myös vammaisten henkilöiden hyvinvointia ja toimintakykyä.

Edellä mainituista lähtökohdista VANE pitää tärkeänä vammaisjärjestöjä, jotka keskittyvät oman tehtävänsä mukaisesti esimerkiksi oikeuksien valvontaan ja osallisuuden tukemiseen tietyn vammaisryhmän osalta. Vammaisten henkilöiden ja eri vammaisryhmien oikeuksien ja erityistarpeiden huomioimisen kannalta näillä järjestöillä on tärkeä rooli. VANE pitää tärkeänä myös riittävästi resursoitua kattojärjestöä, joka pystyy tukemaan järjestöjen välistä yhteistyötä ja kokoamaan eri järjestöjen näkemyksiä. Tämä yhteistyö mahdollistaa vaikuttamistoiminnan ja asiantuntijatyön, jossa huomioidaan eri tavoin vammaisten henkilöiden kannalta keskeiset näkökohdat.

**VANE pitää välttämättömänä, että vammaisyleissopimuksen velvoitteet huomioidaan täysimääräisesti vammaisjärjestöjen tulevaa rahoitusta valmisteltaessa ja siitä päätettäessä. Rahoituksen pienentyessä vammaisjärjestöjen toimintaa on pystyttävä tarkastelemaan vammaisten henkilöiden oikeuksien edistämisen kannalta relevanteista ja oleellisista näkökohdista ja niin että vammaisjärjestöillä on riittävästi osallisuutta tehtäviin päätöksiin.**

Vammaisyleissopimuksen velvoitteiden näkökulmasta VANE pitää tärkeänä, että yleisavustuksen (Ay) myöntämisperusteita muutetaan selvityksen ehdotuksen mukaisesti niin, että sen nimenomaisena tarkoituksena on turvata, järjestöjen autonomiaa kunnioittaen, avustuksen saajan itsensä määrittelemät ydintoiminnot. STEA:n rahoitusmäärien laskiessa VANE pitää tarkoituksenmukaisena, että lahjoitusten verovähennysoikeus laajennetaan koskemaan kaikkia sosiaali- ja terveysalan järjestöjä ehdotuksen mukaisesti.

## Vammaisten henkilöiden osallisuus velvoitteena

Vammaisten henkilöiden oikeuksien yleissopimuksen 4.3 artiklan mukaisesti vammaisia henkilöitä koskevissa päätöksentekoprosesseissa sopimuspuolten tulee neuvotella tiiviisti vammaisten henkilöiden kanssa ja aktiivisesti osallistaa heidät, mukaan lukien vammaiset lapset, heitä edustavien järjestöjen kautta.

Vammaisyleissopimuksen toimeenpanon kannalta vammaisjärjestöillä on tärkeä rooli. Yleissopimuksen kansallista täytäntöönpanoa ja seurantaa koskevan 33.3 artiklan mukaisesti kansalaisyhteiskunta, erityisesti vammaiset henkilöt ja heitä edustavat järjestöt, on osallistettava ja se osallistuu seurantamenettelyyn täysimääräisesti.

Osallistumisoikeus on kansalaisoikeus ja poliittinen oikeus sekä välittömästi sovellettava velvoite, joka ei ole riippuvainen budjettirajoituksista.

Vammaisten henkilöiden oikeuksien komitean yleiskommentti numero 7 käsittelee YK:n vammaisyleissopimuksen velvoitetta osallistaa vammaiset henkilöt heitä koskevaan päätöksentekoon ja yleissopimuksen kansallisen toimenpanon seurantamenettelyyn.

Yleiskommentissa korostetaan, että sopimuspuolten tulisi lisätä julkisia resursseja vammaisuuden moninaisuutta edustavien järjestöjen perustamiseen ja vahvistamiseen. Niiden tulisi myös varmistaa, että järjestöillä on mahdollisuus saada kansallista rahoitusta muun muassa verovapauksien ja perintöverovapautusten kautta sekä kansallisen arpajaistoiminnan kautta.

Yleiskommentissa on suosituksia vammaisjärjestöjen toimintaedellytysten takaamiseksi. Sopimuspuolten tulisi varmistaa, että vammaisjärjestöt voivat, hakea ja saada rahoitusta ja resursseja yksityisiltä ja julkisilta, kansallisilta ja kansainvälisiltä lahjoittajilta. Komitea suosittelee, että sopimuspuolet ottavat käyttöön kriteerejä kohdentaakseen varoja muun muassa jakamalla rahoitusta tasapuolisesti eri vammaisjärjestöille, tarjoamalla rahoitusta suoraan vammaisjärjestöille välttämällä kolmansien osapuolten väliintuloa, jakamalla pysyvää institutionaalista perusrahoitusta ja varmistamalla vammaisjärjestöjen itsemääräämisoikeus niiden tehdessä omaan ohjelmaansa liittyviä päätöksiä saadusta rahoituksesta riippumatta.

Vammaisten henkilöiden oikeuksien neuvottelukunta VANE

Jaska Siikavirta Tea Hoffrén

puheenjohtaja erityisasiantuntija